B. Bugár, podpredseda NR SR: (2001-09-07):
Pýtam sa pani ministerky, či chce zaujať stanovisko k rozprave. Nech sa páči, páni ministerka, máte slovo. B. Schmögnerová, ministerka financií SR: Najskôr by som sa vyjadrila k prvej výhrade poslanca Maxona ako si vláda môže dovoľovať schvaľovať štátny rozpočet predtým, ako sú schválené v Národnej rade daňové zákony a zákony súvisiace s reformou verejnej správy. Pán poslanec, viem, že nie ste poslancom prvé volebné obdobie a pravdepodobne ste boli poslancom aj v čase, keď sa daňové zákony, resp. spolu so zákonom o štátnom rozpočte schvaľovalo možno 10, možno 15 legislatívnych noriem spolu. To znamená, že rozpočet bol dávno schválený vládou, prišlo to do Národnej rady a Národná rada nemohla vedieť, ako zákony, ktoré boli súčasťou zákona o štátnom rozpočte, dopadnú. Situácia dnes je diametrálne odlišná, pretože všetky zákony, ktoré budú ovplyvňovať aj konečnú verziu štátneho rozpočtu na budúci rok, budú schválené predtým, ako budeme rozhodovať o štátnom rozpočte v Národnej rade. To znamená, že pokiaľ by došlo k nejakým zmenám týkajúcim sa odhadov daňových príjmov do štátneho rozpočtu, bude dostatok priestoru, času, aby sme do konca vo výboroch o tom mohli diskutovať a aby sa to mohlo počas aj rokovania o štátnom rozpočte zohľadniť. V minulosti takáto prax nebola. Ja myslím, že je len dobre, že sme od tej minulej praxe upustili a dostali sme sa o krok ďalej. Nad rámec toho ešte by som chcela povedať, že zatiaľ v tejto chvíli sa dostali do druhého čítania vládne návrhy zákonov o daniach, čím by sme mali mať zabezpečené, že to dopadne asi tak, ako sme predpokladali pri záverečnom rokovaní o zákone o štátnom rozpočte a o štátnom rozpočte na rok 2002 vo vláde. A chcem vám ešte povedať, že zákony, ktoré sa budú dotýkať reformy verejnej správy, nebudú mať dopad na navyšovanie príjmovej časti alebo výdavkovej časti štátneho rozpočtu, pretože pripravuje sa prevod kompetencií spolu s delimitáciou prostriedkov, ktoré sa navyšovať nebudú, budú v takom rozsahu, ako sú určené pre jednotlivé úrovne štátnej správy. A tak ako sa to aj schváli, budú sa po etapách aj delimitovať potom prostriedky, majetok a zároveň aj zamestnanci, ktorí budú prechádzať zo štátnej správy do samosprávnych orgánov. Netreba mať teda žiadne obavy v tomto smere. Čo sa týka vašich námietok, že nie je možné pokračovať v rokovaní, ja predpokladám, že vám už to pán poslanec Maňka, pán podpredseda výboru vysvetlil, že vyhláška oceňovacia nie je vykonávacou vyhláškou k tomuto zákonu, a preto neplatí ten paragraf, ktorý ste necitovali, ale na ktorý ste sa evidentne odvolávali, že nie je možné rokovať o zákone, pokiaľ nie je známy vykonávací predpis. Takže oceňovacia vyhláška nie je vykonávacím predpisom k zákonu o trhovej dani. Rovnako pokiaľ viete oceňovacia vyhláška sa používa aj na rôzne iné účely, nielen pre tento zákon... (Hlasy z pléna.) No darmo, pán poslanec, buď chcete počuť pravdu, alebo sa držíte svojho presvedčenia... rovnako ako nie je tu žiadny odkaz. Nie je tu ani odkaz na túto vyhlášku. (Neustále hlasy z pléna.) Nech sa páči, vracajte, čo chcete. Rovnako ani vyhláška, ktorú som ja citovala, ministerstva spravodlivosti, je to o notároch, notárskych poplatkoch, nie je vykonávacím predpisom k tomu. Ja sa neupozorňovala na žiadny rozpor so zákonom. Ja som upozorňovala na tú anomáliu, že na jednej strane sa zrušila už predchádzajúcim zákonom o dani z dedičstva, dedičská daň v prvej skupine, ale napriek tomu dedič bude musieť platiť notárske poplatky do rúk, vrecka notára. A to sa mi nezdá ako primerané, ale to je vyhláška iného rezortu, nie je v mojich rukách. No a na záver by som chcela uviesť, pozrite, iste bola možnosť aj počas obdobia predchádzajúcej vlády urobiť určité zmeny v tomto zákone, ktoré aj sa dotýkali práve tohto drobného zlepšenia, ktoré ste ako drobným zlepšením aj nazvali. Preto skôr by som vám položila otázku, že keď ste museli obiehať daňové úrady, či vás nenapadlo postaviť trošku spôsob vymeriavania tejto dane iným spôsobom. My sme to urobili možno oneskorene, ale predsa sme to urobili. A myslím, že dôvody, prečo ležia tam tieto nevybavené veci týkajúce sa dedičskej dane, ste identifikovali správne, len škoda, že za štyri roky predchádzajúceho volebného obdobia sa veľmi málo podarilo pri odstraňovaní príčin tohto stavu dosiahnuť. My sme sa v tomto smere aspoň o niečo pokúsili a som presvedčená, že daňová správa po ukončení tohto volebného obdobia bude predsa len o veľký krok dopredu, inou daňovou správou ako v období, keď sme ju zdedili. Takže myslím, že to je dobrá správa pre všetkých. Ďakujem za pozornosť.